Ιράκ: Άρχισε η επίθεση στη Φαλλούτζα - 2004-11-09
στα πλαίσια των προσπαθειών αποκατάστασης της ασφάλειας στη χώρα, όπως είπε ο πρέσβης του Ιράκ στα ΗΕ.
Mαχητικά αεροσκάφη και τεθωρακισμένα οχήματα συνέχισαν νωρίς σήμερα το πρωί τους βομβαρδισμούς στη Φαλλούτζα, καθώς Αμερικανικές και Ιρακινές δυνάμεις διείσδυσαν βαθύτερα στη πόλη. Χιλιάδες Αμερικανοί και Iρακινοί στρατιώτες επιτέθηκαν στη Φαλλούτζα απ’ τα Βορειοανατολικά και τα Βορειοδυτικά στα πλαίσια της από καιρό αναμενόμενης μαζικής επίθεσης στη πόλη. Κάτοικοι ανέφεραν κτήρια να καίγονται στη συνοικία Τζολάν όπου βρίσκονται κυρίως οι αντάρτες. Λίγες ώρες πριν την επίθεση, ο προσωρινός πρωθυπουργός του Ιράκ, Ιγιάντ Αλλάουι, επισκέφτηκε τα Ιρακινά στρατεύματα και τόνισε ότι θα αποκατασταθεί η έννομη τάξη στη Φαλούτζα. Στη Ουάσιγκτον, ο αμερικανός Υπουργός Άμυνας Ντόναλντ Ράμσφελντ, δήλωσε ότι δεν πιστεύει πως θα υπάρξουν μεγάλες απώλειες αμάχων. Αμερικανοί αξιωματούχοι λένε ότι τουλάχιστον οι μισοί κάτοικοι της πόλης εγκατέλειψαν την Φαλλούτζα πριν την επίθεση, ενώ έχουν παραμείνει γύρω στις 100 χιλιάδες κάτοικοι. Πάντως αξιωματούχοι των τοπικών υγειονομικών αρχών δήλωσαν ότι 12 άτομα σκοτώθηκαν χθες στη Φαλλούτζα. Στο μεταξύ, μετά από συνομιλίες που είχε χθες με τον γ.γ. του ΟΗΕ, Κόφφι Αννάν, ο οποίος είχε αντιταχθεί στην προοπτική μαζικής επίθεσης στη Φαλλούτζα, ο πρέσβης του Ιράκ στα ΗΕ, Σαμίρ Σουμαΐντυ, δήλωσε ότι η επίθεση στη Φαλλούτζα αποτελεί την λιγότερο επιβλαβή επιλογή για την αποκατάσταση της ασφάλειας στην ανταρτοκρατούμενη πόλη. Ο κ. Σουμαΐντυ τόνισε ότι η Φαλλούτζα τελεί υπό διοίκηση παρόμοια μ’ αυτή των Ταλεμπάν και υπογράμμισε ότι το Ιράκ θα πρέπει να αντιταχθεί στους τρομοκράτες και να προστατέψει το λαό του. Εξάλλου, στη Βαγδάτη, εξτρεμιστές επιτέθηκαν εναντίον δύο εκκλησιών και εναντίον του νοσοκομείου Γιαρμούκ όπου νοσηλεύονταν τα θύματα των επιθέσεων, με αποτέλεσμα να σκοτωθούν τουλάχιστον 6 άτομα και να τραυματιστούν πολλά άλλα. Επίσης χθες άλλος ένας βομβιστής αυτοκτονίας σκότωσε τρία άτομα στην κύρια οδική αρτηρία που οδηγεί στο αεροδρόμιο της ιρακινής πρωτεύουσας, ενώ στην ανατολική Βαγδάτη από ανταρτική επίθεση σκοτώθηκε ένας Αμερικανός στρατιώτης.